கு. அண்ணாமலை

அண்ணாமலை குப்புசாமி (Annamalai Kuppusamy, பிறப்பு: 4 சூன் 1984), ஓர் இந்திய அரசியல்வாதியும், முன்னாள் காவல்துறை அதிகாரியும் ஆவார். இவர் தமிழ்நாட்டின் பாரதிய சனதா கட்சியின், மேனாள் மாநிலத் தலைவராவார்.

 இளமையும் குடும்பமும் 
அண்ணாமலை, கரூர் மாவட்டம், சின்னதாராபுரம் என்ற சிற்றூரை அடுத்த தொட்டம்பட்டியில் கொங்கு வேளாளர் கவுண்டர் சமூக விவசாயக் குடும்பத்தில் சூன் 4, 1984 அன்று பிறந்தார். இவரது பெற்றோர் குப்புசாமி, பரமேஸ்வரி ஆகியோர் ஆவர். இவர் அகிலா சுவாமிநாதன் என்பவரைத் திருமணம் செய்து கொண்டார். இந்த இணையருக்கு இரண்டு குழந்தைகள் உள்ளனர்.

 கல்வி 
அண்ணாமலை, கரூரிலும் நாமக்கல் மாவட்டத்திலும் பள்ளிப்படிப்பை முடித்தார். பின்னர், கோயம்புத்தூர் பூ. சா. கோ. தொழில்நுட்பக் கல்லூரியில் இயந்திரப் பொறியியலில் இளங்கலைப் பட்டம் பெற்றார். இதைத் தொடர்ந்து, பொது சேர்க்கைத் தேர்வில் தேர்ச்சி பெற்று,  உத்தரப்பிரதேசத்தில் உள்ள லக்னோ இந்திய மேலாண்மை கழகத்தில் முதுநிலை வணிக நிர்வாகப் படிப்பை முடித்தார். பின்னர், மத்திய அரசுப்பணியாளர்கள் தேர்வாணையம் நடத்திய 2011-ஆம் ஆண்டிற்கான இந்தியக் குடியியல் பணிகள் தேர்வில் வெற்றி பெற்றார்.

அண்ணாமலை, தமிழ், ஆங்கிலம், கன்னடம், இந்தி ஆகிய மொழிகளில் புலமை பெற்றவர்.

 காவல்துறை பணி 
அண்ணாமலை, 2011-ஆம் ஆண்டு, கருநாடக மாநில காவல்துறை அதிகாரியாக பணியில் சேர்ந்தார். 2013-ஆம் ஆண்டு உடுப்பி மாவட்டம் கர்கலாவில் காவல்துறை துணைக் கண்காணிப்பாளராக பதவியேற்றுக் கொண்டார். பின்னர், உடுப்பி, சிக்கமகளூரு மாவட்டங்களில் காவல்துறைக் கண்காணிப்பாளராக பணியாற்றி, அக்டோபர் 2018-இல் பெங்களூர் நகர தெற்கு காவல் துணை ஆணையராகப் பதவி உயர்வு பெற்றார். 2019-ஆம் ஆண்டு இவர் தனது காவல்துறைப் பணியை விட்டு விலகினார்.

 விவசாயமும் சமூகப் பணியும் 
அண்ணாமலை, ஒரு பேச்சாளராக, இயற்கை விவசாயியாக ஆர்வம் காட்டினார். இவர் ஒன்றிய அரசுப்பணி பயிற்சி மையம், தலைவர்கள் அறக்கட்டளை உள்ளிட்ட பல இலாப நோக்கற்ற அறக்கட்டளைகளையும் தொடங்கினார்.

 அரசியல் வாழ்க்கை 
அண்ணாமலை, ராசுடிரிய சுயம்சேவாக் சங்க கொள்கையால் ஈர்க்கப்பட்டவர். தற்போதைய இந்தியப் பிரதமர் நரேந்திர மோதி, பாரதிய சனதா கட்சித் தலைவர் அமித் சா ஆகியோரைச் சந்தித்து அரசியலில் ஒன்றிணைந்து வாழ்க்கையில் வித்தியாசமாக ஏதாவது செய்ய விரும்புவதாகத் தன்னை வெளிப்படுத்தினார். ஆகத்து 25, 2020 அன்று, தேசிய பொதுச் செயலாளர் பி. முரளிதர ராவ், கருநாடக அமைச்சரான சி. டி. இரவி, தமிழகத் தலைவர் லோ. முருகன் ஆகியோர் முன்னிலையில் முறையாக பாரதிய சனதா கட்சியில் இணைந்தார்.

அண்ணாமலை, 2021 தமிழ்நாடு சட்டமன்றத் தேர்தலில் அரவக்குறிச்சி சட்டமன்றத் தொகுதியில் போட்டியிட்டு 24,816 வாக்குகள் பின்னடைவில் திமுக சார்பாகப் போட்டியிட்ட இரா. இளங்கோவிடம் தோற்றார். முருகன் மத்திய அமைச்சரான பிறகு, இவர் தமிழ்நாட்டின் பாரதிய சனதா கட்சியின் மாநிலத் தலைவராக, தேசியத் தலைவர் ஜெகத் பிரகாஷ் நட்டாவால் சூலை 8, 2021 அன்று நியமிக்கப்பட்டார். 2024 இந்தியப் பொதுத் தேர்தலில் கோயம்புத்தூர் மக்களவைத் தொகுதியில், பாரதிய சனதா கட்சியின் வேட்பாளராக போட்டியிட்டு 1,18,068 வாக்குகள் பின்னடைவில் திமுக சார்பாகப் போட்டியிட்ட கணபதி பி. இராஜ் குமாரிடம் தோற்றார்.

 போட்டியிட்ட தேர்தல்கள் 
 சட்டமன்றத் தேர்தல் 
+தேர்தல்தொகுதிகட்சிமுடிவுவாக்குகள்விழுக்காடுஎதிர்க்கட்சி வேட்பாளர்எதிர்க்கட்சிவாக்கு சதவீதம்2021 தமிழ்நாடு சட்டமன்றத் தேர்தல்அரவக்குறிச்சிபா.ஜ.க68,55338.71% இரா. இளங்கோதிமுக52.72% 

 மக்களவைத் தேர்தல் 
+தேர்தல்தொகுதிகட்சிமுடிவுவாக்குகள்விழுக்காடுஎதிர்க்கட்சி வேட்பாளர்எதிர்க்கட்சிவாக்கு சதவீதம்2024 இந்தியப் பொதுத் தேர்தல்கோயம்புத்தூர்பா.ஜ.க450,13232.8% கணபதி ப. ராஜ்குமார்திமுக41.4% 

 திரைப்படங்களில் 
அண்ணாமலை கன்னட மொழியில் ‘அரபி’ என்ற படத்தில் மாற்றுத்திறனாளி நீச்சல்காரனுக்கு நீச்சல் பயிற்சியாளராக நடித்துள்ளார்.

 மேற்கோள்கள் 

பகுப்பு:வாழும் மக்கள்
பகுப்பு:பாரதிய ஜனதா கட்சி தமிழ்நாடு மாநிலத் தலைவர்கள்
பகுப்பு:கரூர் மாவட்ட மக்கள்
பகுப்பு:1984 பிறப்புகள்
பகுப்பு:இந்திய காவல் பணி அதிகாரிகள்
பகுப்பு:தமிழ்நாட்டைச் சேர்ந்த பாரதிய ஜனதா கட்சி அரசியல்வாதிகள்